**Am dat arvună verii**

*Lavinia Elena Niculicea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am dat arvună verii,

să pot cumpăra raze

din material de calitate,

să nu se decoloreze

în zilele ploioase.

Într-un colț de viață,

se vând la superofertă

iluzii…

La intersecții neștiute,

mă-nghesuie timpul grăbit.

Cumpăr emoții la suprapreț,

uitându-mă la termenul

de valabilitate,

să știu ce clipă gust mai întâi.

Muza – dealer de vise,

îmi livrează o doză de cer

în cursa anevoioasă de poet.